બી.એ.પી.એસ. સ્વામિનારાયણ સંસ્થાના વડા અને મહાન સંત પરમ પૂજ્ય પ્રમુખસ્વામી મહારાજ છેલ્લા કેટલાય દાયકાઓથી ગામડાંઓ અને શહેરોમાં ઘૂમીને લાખો લોકોને આધ્યાત્મિક પ્રેરણા આપી રહ્યા છે. દાયકાઓથી રોજ સેંકડો હરિભક્તોને વ્યક્તિગત મળીને તેમના આધ્યાત્મિક કે અન્ય પ્રશ્નોમાં તેઓ માર્ગદર્શન આપતા રહ્યા છે. પરમ પૂજ્ય સ્વામીજીના માર્ગદર્શન અનુસાર અસંખ્ય હરિભક્તો પોતાના જીવનની અગત્યની બાબતોનો નિર્ણય લઈ રહ્યા છે. પરંતુ છેલ્લા કેટલાક મહિનાઓથી ઉંમર અને સ્વાસ્થ્યની પ્રતિકૂળતાને કારણે તેઓને હરિભક્તોને વ્યક્તિગત મળીને તેમના પ્રશ્નોમાં માર્ગદર્શન આપવાની અનુકૂળતા નથી રહી. આથી, હરિભક્તોને તેમના વ્યક્તિગત પ્રશ્નોમાં માર્ગદર્શન મેળવવા માટે પરમ પૂજ્ય પ્રમુખસ્વામી મહારાજે બી.એ.પી.એસ. સ્વામિનારાયણ સંસ્થાના વરિષ્ઠ સંત પૂજ્ય મહંત સ્વામીને મળવા સૌને આદેશ આપ્યો છે. તેઓએ તા. ૬-૩-૨૦૧૩ના રોજ લખેલા એક પત્રમાં જણાવ્યું છે કે હું વ્યક્તિગત રીતે સૌને મળી શકતો ન હોવાથી તમામ હરિભક્તોએ પૂજ્ય મહંત સ્વામી પાસેથી પોતાના પ્રશ્નોનું સમાધાન મેળવવું.